Talle PE-inwoners dié naweek sonder waterFoto: Pixabay.com Die Nelson Mandelabaai-munisipaliteit in die Oos-Kaap het Donderdag laat hoor dat inwoners in Port Elizabeth en omliggende gebiede van dié stad gereed kan maak vir minstens een dag dié naweek sonder water. Kupido Baron, woordvoerder van die munisipaliteit, het gesê dat die watertoevoer Sondag omstreeks 06:00 afgeskakel sal word by die Gelvendale-reservoirs om herstelwerk aan die 700 mm-pypleiding te doen. Die pyp is glo beskadig. Die omgewings wat geraak sal word, is: Helenvale Algoapark Kwaford Gelvandale Zwide Dora Nginza-hospitaal Kwazakhele Veeplaas Govan Mbeki-nedersetting Soweto on Sea Qaqawuli MK Silvertown Dele van New Brighton Dele van Deal Party Baron het gesê om die uitwerking van die herstelwerk te verminder sal die munisipaliteit watertenkwaens by die volgende plekke vestig: Dora Nginza-hospitaal Kwazakhele-daghospitaal Hoek van Njoli- en Mavusoweg Pieter Rademeyer-saal, Algoapark Hoek van Dykeweg en Whyteleafrylaan Gelvandale Stadion Hoek van Springbok- en Bellweg Govan Mbeki-nedersetting Dit is in dié stadium onduidelik presies hoe lank daar nie water beskikbaar sal wees nie. Inwoners kan egter deurentyd die munisipaliteit se sosialemediaplatforms dophou vir gereelde bywerkings oor die situasie.